TV2/Nord Salto får en bedre placering hos Aalborgs antenneforeninger. Fremover er kanalen på programplads 19.

De tre antenneforeninger i Aalborg, AN-TV, GVD og Nørre Tranders Antenneforening er gået sammen om programpakkerne for 2014 for at gøre det nemmere at se tv. I den forbindelse er de digitale tv-kanaler ens placeret - uanset hvor man bor i Aalborg. Her har TV2/Nord Salto fået en ganske markant placering. Kanalen er nemlig placeret på programplads 19 hos samtlige af de cirka 65.000 husstande i Aalborg, der er kunde ved en af de tre antenneforeninger, fra torsdag. Hidtil har kanalen været på programplads 64. Ændringerne foretages hos alle medlemmer torsdag 9. januar 2014 i tidsrummet 8.00 til 16.00. Har man ikke et tv, der indstiller tv-kanalerne automatisk, skal man derfor indstille sine tv-kanaler igen for at kunne se bl.a. TV2 Nord Salto.